## Juanfran Pérez Llorca demana “avançar junts” en la Comunitat Valenciana per a aconseguir la millora del finançament autonòmic, l’accés a la vivenda i garantir una fiscalitat justa

*** El president demana perdó a les famílies de les 229 víctimes mortals de la dana en nom seu i en el de la Generalitat, tal com es va comprometre en el debat d’investidura
* El cap del Consell defén l’autogovern com a ferramenta de reivindicació lleial i ferma de la Comunitat Valenciana**

El president de la Generalitat, Juanfran Pérez Llorca, ha assenyalat durant la seua presa de possessió la necessitat “d’avançar junts” en els eixos prioritaris del seu Govern que són l’accés a la vivenda, la simplificació administrativa, les polítiques dirigides a la joventut, l’impuls al model econòmic i la reforma de la fiscalitat, així com la reivindicació d’un nou finançament autonòmic i de recursos hídrics per a la Comunitat Valenciana.

Pérez Llorca ha iniciat el seu discurs referint-se als familiars de les 229 víctimes mortals de la dana als qui ha demanat perdó, en nom seu i en el de la Generalitat, tal com es va comprometre en el debat d’investidura. Així mateix, ha assenyalat que este perdó “ha de ser l’inici d’una reconciliació entre totes les víctimes i totes les administracions”, ja que ha assegurat que “ni el 29 ni els dies posteriors les administracions públiques van estar a l’altura”.

Així mateix, el cap del Consell ha defés l’autogovern com a ferramenta de reivindicació lleial i ferma de la Comunitat Valenciana assegurant que “la Comunitat sempre ha demostrat que l’autogovern no és un símbol: és una ferramenta. Sempre hem reivindicat el que és fonamental, amb lleialtat, però amb fermesa: l’aigua que és nostra, el finançament que ens mereixem i els servicis públics que ens igualen de veritat a la resta d’espanyols”.

Durant la seua intervenció, Pérez Llorca ha assegurat que presidirà un govern “obert, participatiu i transversal”, en el qual “mai rebutjaré valorar una idea, vinga d’a on vinga”, i ha afegit que entén la política com un servici en el qual es treballa pensant en la vida de les persones. “Este esperit el vaig conéixer sent alcalde. I m’acompanya des de hui sent president”, ha afirmat.

Entre les principals línies d’actuació del Consell, el president ha assenyalat la vivenda com “una urgència vital” per a la qual es necessita “més oferta, més àgil, més seguretat jurídica i menys traves. No hi ha projecte de vida possible si la vivenda és un luxe”.

Quant a la joventut, ha assenyalat que a pesar de ser una generació “més formada que els nostres pares, té menys oportunitats que ells”, per la qual cosa ha mostrat el seu compromís per millorar les condicions reals amb la finalitat que puguen “quedar-se i créixer ací”. Referent a això ha manifestat que “connectarem educació, formació professional, universitat i ocupació per a fer de la Comunitat Valenciana un lloc a on valga la pena arrelar”, ja que “si perdem els nostres jóvens, perdem el futur. Si perdem el futur, perdem l’esperança”.

Juanfran Pérez Llorca també s’ha referit a la simplificació administrativa, ja que “la gent no demana privilegis, demana que la vida funcione, que la burocràcia no siga un mur, que una llicència no tarde mesos, que una ajuda no siga un laberint”. Per això, ha avançat que des del Consell “eliminarem traves, accelerarem tràmits i posarem en el centre el que sempre s’hauria d’haver posat: el temps de les persones”.

**Model econòmic i fiscalitat**

El cap del Consell ha advocat per “una economia forta i un teixit productiu modern i avançat”, una economia que “genere ocupació estable, qualificat i amb salaris dignes, perquè només així podrem construir una societat que no expulse el talent, sinó que el fomente i el capte”.

De la mateixa manera, ha apostat per les indústries de sectors tecnològics, energètics, de biomedicina i de logística avançada, “que multipliquen oportunitats i donen solidesa al nostre futur”.

En matèria de fiscalitat, ha destacat que “l’esforç no pot ser castigat amb impostos inassumibles” sinó que “ha de tindre la seua recompensa. No és una qüestió d’ideologia: és una qüestió de justícia”.

Finalment, ha sol·licitat que “tots alcem la mirada per a tornar a creure en nosaltres, per a recuperar l’autoestima i posar en peu l’orgull de ser valencians”, perquè, segons ha conclòs, “junts avancem”.

Fecha: 02/12/2025